Pu Tun Aung le Salai Bawithawng Khenglawt nih CNF caah phaisa ting 30 an hlut | THE CHIN EXPRESS\nPu Tun Aung le Salai Bawithawng Khenglawt nih CNF caah phaisa ting 30 an hlut\nUS ram California state um Pu Tun Aung le Texas state um Salai Cung Bawithawng Khenglawt nih CNF caah $1,000 (Kawlram ting 15) veve an hlut.\nMah kong cu Pu Daniel Sakhong nih atanglei bangin a ṭial.\nPu Daniel Sakhong: Chin miphun vialte nih zohchun awktlak CNF/UCCF ah $1,000 veve a bawmtu Pu Tun Aung (California um, FB ngeilo) le Salai Cung Bawithawng Khenglawt (Texas um, FB ah Thawng Cung Khanglawt) hna cungah kan i lawm tuk hringhran.\nCNA ralbawihlun Pu Sunny Ngun Awi (Battle Creek, MI um) nih a ka chimh balmi cu “kan Chin miphun chungah an si khawh pah lo na tein CNF biatak tein phaisa a kan bawmtu, a kan ttanh tu hna hi sunghzatlaknak a tong hruhhral in an rak um nain a hnu ah USA an phan i nuamtuk in khua sa mi tampi ka tawn hna. USA ah khua an sak lawng si loin phaisa an ngei i chungkhar nuam tak in an um hna” ati.\nA chapmi cu “a rak ngei, a rak rum ngai nain CNF kan har tuk lio ah a rak kan bawm duh lomi hna hi a hnu ah damlonak an tong, vanchiatnak an tong i, an ngeihchiah pawl a dih ti phun vanchiatnak a tongmi tampi ka tawn hna” a ti. “CNF kan rianttuannak hi Pathian nih a um pi i, CNF bawmh hi Pathian thlachuahnak a si” a ti.\nPathian dawtnak le vel thawng in Chin miphun tampi vawlei cung ram ttha bik pawl kan phan. Hi kan phanhnak ah Pathian nih CNF a hman. CNF umhlah seh law, kan sining le kan tuanbia hi phundang pi a rak si kho. Kan theih dih mi asi ko.\nNain, CNF a bawmmi hi cu kan tlawm ko. Kan tlawm taktak. Apoi tuk mi cu micheu cu CNF kan bawmh duh lo lawng si loin, a bawm duhmi pawl zong bawm lo dingin kan kham hna, thilttha lo kan tuah. Acheu nih Khrihfabu nih CNF/UCCF bawmh an timh i khuattha an khan lio ah dawntu, a khamtu ah kan i chuah. Hi bantuk miphun rianttuannak ah dawnkhantu lungthin ttha lo, Pathian zong nih a duh lo takmi ruahnak chia hi kan miphun ah a umnak hnga lo i zuam cio hram hna usih.\nPu Tun Aung le Salai Cung Bawithawng Khenglawt hi kan miphun ah a si kho bik zong an si theng lai lo. Nain kan Chin miphun lak ah CNF family zohkhenhnak UCCF ah mission nganbik pumpakin a tuahtu an si.\nTukum 2019 lawng a si lo, nikum 2018 zong ah hi mission ttha hi an tuah cang. An sin ah kan i lawm tuk hringhran tiah hi ca in kan vun langhter mi dah ti lo cu an caah thil ttha kan tuah khawhmi a um rih lo. Pathian tu nih thluachuah tampi rak pe chin ko hna seh.\nRam ttha ah khua a sami Chin miphun vialte nih dawtnak kan ngeih ahcun CNF ah siseh, UCCF ah siseh bawmhnak kan tuah khawh dih. Pu Tun Aung le Salai Cung Bawithawng Khenglawt zat kan ti khawh lo hmanh ah zeimawzat cu kan ti khawh dih.\nMiphun rian ttuanak dawnkhantu lungput a ngei i, thil tthalo a tuah tawnmi si hin loin, Pu Tun Aung le Salai Cung Bawithawng Khenglawt bantuk upat zohchun awk dawtnak lungthinttha kan miphun nih kan ngeih cio nak hnga Pathian nih Chin miphun pakhat cio kan lungthin ah rian rak ttuan hram ko seh.